રૂપિયો ડોલર સામે ૨૮ જૂને ઈન્ટ્રા ડે ઐતિહાસિક ૬૯.૧૦ની સપાટીએ પહોંચી ગયો હતો. ગુરુવારે તે ૬૮.૯૫ની ઐતિહાસિક સપાટીએ બંધ રહ્યો હતો અને શુક્રવારે થોડો રિકવર થઈને ૬૮.૮૭ થયો હતો. એક સીનિયર બેન્ક અધિકારીએ કહ્યું હતું કે ‘ક્રૂડ ઓઈલના ભાવ ઊંચા છે અને ઓઈલ કંપનીઓ તરફથી ડોલરની માંગ છે જેને કારણે કરંટ એકાઉન્ટ ડેફિસિટ(કેડ) વધવાની ચિંતા છે. આયાતકારોને નબળા રૂપિયાની અસર થઈ રહી છે. રૂપિયો આ સપ્તાહે ૭૦ની સપાટી કૂદાવશે તેવી શક્યતા છે. જોકે તે ટકી નહીં શકે.’ એક બેન્ક ટ્રેઝરે કહ્યું હતું કે જે કંપનીઓએ વિદેશી કોમર્શિયલ બોરોઈંગ(ECB) દેવું ચૂકવવાનું છે તેઓ પણ ડોલર ખરીદી રહી છે. અન્ય એક બેન્કરે કહ્યું હતું કે રિઝર્વ બેન્ક રૂપિયાને ૬૯.૩૦થી વધુ નીચે ગબડવા નહીં દે. પરંતુ જો આ લેવલ તૂટશે તો રૂપિયો તરત જ ૭૦ની સપાટી બતાવશે. દેશનું વિદેશી હુંડિયામણ ૨૯ જૂનના રોજ ૪૦૬.૦૫૮ અબજ ડોલર હતું.